Document ID: 32013R0929

IZVEDBENA UREDBA KOMISIJE (EU) št. 929/2013
z dne 26. septembra 2013
o spremembi Priloge VIII k Uredbi Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) in zlasti drugega pododstavka člena 40(1) in člena 57a(7) Uredbe,
ob upoštevanju naslednjega:
(1)
V skladu s prvim pododstavkom člena 40(1) Uredbe (ES) št. 73/2009 skupna vrednost vseh dodeljenih pravic do plačila in zgornjih mej, določenih v skladu s členom 51(2) in členom 69(3) navedene uredbe oziroma, za leto 2009, v skladu s členom 64(2) Uredbe (ES) št. 1782/2003, ne presega ustrezne nacionalne zgornje meje, določene v Prilogi VIII k Uredbi (ES) št. 73/2009.
(2)
V skladu z drugim pododstavkom člena 40(1) Uredbe (ES) št. 73/2009 so bile nacionalne zgornje meje iz člena 40(1) Uredbe (ES) št. 73/2009 za leto zahtevkov 2013 za Grčijo, Španijo, Luksemburg, Malto in Združeno kraljestvo prilagojene z Izvedbeno uredbo Komisije (EU) št. 287/2013 (2) po obvestilih teh držav članic, da nameravajo zagotoviti podporo vinogradnikom za leto 2014, tako da jim dodelijo pravice do plačila v skladu s členom 103o Uredbe Sveta (ES) št. 1234/2007 (3). Med zadevnimi državami članicami sta Luksemburg in Malta sporočila, da nameravata nadaljevati prenos celotnega zneska iz svojega proračuna za podporne programe v vinskem sektorju, kot je določen v Prilogi Xb k Uredbi (ES) št. 1234/2007. Vendar pa se dejstvo, da se je znesek za proračunsko leto 2014 v primerjavi z zneskom, ki je bil navedenima državama članicama na voljo za proračunsko leto 2013, malo povečal, pri prilagoditvi nacionalnih zgornjih mej za neposredna plačila za leto zahtevkov 2013 ni upoštevalo. Zadevne nacionalne zgornje meje iz člena 40(1) Uredbe (ES) št. 73/2009 bi bilo zato treba ustrezno prilagoditi.
(3)
V skladu s členom 103n Uredbe (ES) št. 1234/2007 so Španija, Luksemburg, Malta in Združeno kraljestvo Komisijo obvestili, da nameravajo dokončno prenesti del zneska ali celoten znesek, ki je na voljo za podporne programe iz Priloge Xb k Uredbi (ES) št. 1234/2007, da bi povečali svoje nacionalne zgornje meje za neposredna plačila iz člena 40 Uredbe (ES) št. 73/2009 od leta zahtevkov 2014 naprej. Zadevne nacionalne zgornje meje iz člena 40(1) Uredbe (ES) št. 73/2009 bi bilo zato treba ustrezno prilagoditi.
(4)
V skladu z členom 57a(9) Uredbe (ES) št. 73/2009 je Hrvaška uradno obvestila Komisijo o površini zemljišč, s katerih so bile odstranjene mine in ki so jih kmetje prijavili v zahtevkih za pomoč za leto zahtevkov 2013 ter se znova uporabljajo za kmetijske dejavnosti v obdobju od 1. januarja 2005 do 31. decembra 2012. To uradno obvestilo je vključevalo tudi porazdelitev zemljišč med hektarje travnikov in pašnikov ter druge upravičene hektarje, skupaj s podatki o proračunskih sredstvih, ki ustrezajo posamezni kategoriji zemljišč, s katerih so bile odstranjene mine: 46 000 EUR za travnike in pašnike ter 6 646 000 EUR za druge upravičene hektarje. V skladu z razporedom povečanj iz člena 121 Uredbe (ES) št. 73/2009 in s členom 57a(7) navedene uredbe bi bilo zato treba zadevne nacionalne zgornje meje iz člena 40(1) Uredbe (ES) št. 73/2009 ustrezno spremeniti.
(5)
Prilogo VIII k Uredbi (ES) št. 73/2009 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Priloga VIII k Uredbi (ES) št. 73/2009 se spremeni v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. septembra 2013

Labels: 18
5
6